[pic] | EUROOPA KOMISJON |

Brüssel 17.3.2010

KOM(2010)89 lõplik

2010/0053 (NLE)

Ettepanek:

NÕUKOGU OTSUS,

mis käsitleb Euroopa Liidu võetavat seisukohta AKV-EÜ ministrite nõukogus seoses Lõuna-Aafrika ühinemisega läbivaadatud AKV-EÜ partnerluslepinguga

(esitanud komisjon)

SELETUSKIRI

Euroopa Liidu ja Lõuna-Aafrika suhted põhinevad ühelt poolt Euroopa Ühenduse ja selle liikmesriikide ning teiselt poolt Lõuna-Aafrika Vabariigi vahelisel kaubandus-, arengu- ja koostöölepingul, millele kirjutati alla Pretorias 11. oktoobril 1999 ja mis jõustus 1. mail 2004.

Lõuna-Aafrika osaleb samuti partnerluslepingus ühelt poolt Aafrika, Kariibi mere ja Vaikse ookeani piirkonna riikide rühma ning teiselt poolt Euroopa Ühenduse ja selle liikmesriikide vahel, millele on alla kirjutatud Beninis Cotonous 23. juunil 2000 (edaspidi „AKV-EÜ partnerlusleping”). Lõuna-Aafrika osalemise tingimused on sätestatud kõnealuse lepingu protokollis 3.

25. juunil 2005 kirjutas Lõuna-Aafrika koos teiste AKV riikidega Luxembourgis alla partnerluslepingu muutmist käsitlevale AKV-EÜ lepingule (edaspidi „läbivaadatud AKV-EÜ partnerlusleping”).

Vastavalt artikli 93 lõikele 3 jõustus läbivaadatud AKV-EÜ partnerlusleping 1. juulil 2008 pärast seda, kui selle olid ratifitseerinud Euroopa Liit ja selle liikmesriigid ning kaks kolmandikku AKV riikidest. Läbivaadatud partnerluslepingu artikli 93 lõikes 4 on sätestatud, et kui sellele alla kirjutanud riik ei ole ratifitseerimist lepingu jõustumise kuupäevaks lõpule viinud, saab ta seda üksnes teha jõustumise kuupäevale järgneva 12 kuu jooksul. Selle tähtaja möödumisel peaks lepingule alla kirjutanud riik uuesti lepinguga ühinema vastavalt artiklile 94.

Lõuna-Aafrika ei suutnud 30. juuniks 2009 kehtestatud ratifitseerimistähtajast kinni pidada, sest tekkisid haldusalased viivitused ja 22. aprillil 2009 toimunud valimiste tulemusena vahetus riigi parlamendi koosseis.

Euroopa Liidu Nõukogu eesistujale Rootsile adresseeritud 29. juuli 2009. aasta kuupäevaga kirjas teatas Lõuna-Aafrika välisminister Maite Nkoana-Mashabane ELile, et Lõuna-Aafrika kavatseb ühineda läbivaadatud AKV-EÜ partnerluslepinguga vastavalt selle artikli 94 tingimustele ja on selleks käivitanud põhiseadusega ette nähtud menetlused.

Pärast seda, kui Lõuna-Aafrika parlamendi mõlemad kojad olid 2009. aasta novembris ühinemisakti heaks kiitnud, esitas riik 23. novembril 2009 ametliku taotluse läbivaadatud AKV-EÜ partnerluslepinguga ühinemiseks.

Seepärast on asjakohane, et Euroopa Liit võtaks taotluse suhtes pooldava seisukoha, kui AKV-EÜ ministrite nõukogu teeb ühinemise heakskiitmise kohta ametliku otsuse.

Vastavalt Euroopa Liidu toimimise lepingu artikli 218 lõikele 10 teavitatakse käesolevast AKV-EÜ ministrite nõukogu otsuse ettepanekust ka Euroopa Parlamenti.

Seetõttu teeb komisjon nõukogule ettepaneku võtta vastu lisatud otsus.

2010/0053 (NLE)

Ettepanek:

NÕUKOGU OTSUS,

mis käsitleb Euroopa Liidu võetavat seisukohta AKV-EÜ ministrite nõukogus seoses Lõuna-Aafrika ühinemisega läbivaadatud AKV-EÜ partnerluslepinguga

EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artiklit 217 koostoimes artikli 218 lõikega 9,

ning arvestades järgmist:

1. Läbivaadatud AKV-EÜ partnerlusleping jõustus 1. juulil 2008 vastavalt selle artikli 93 lõikele 3.

2. Kuigi Lõuna-Aafrika kirjutas läbivaadatud AKV-EÜ partnerluslepingule 25. juunil 2005 alla, ei andnud ta artikli 93 lõike 4 kohaselt 30. juuniks 2009 kehtestatud tähtajaks hoiule oma ratifitseerimiskirja.

3. Läbivaadatud AKV-EÜ partnerluslepingu artiklis 94 on sätestatud, et riik peab esitama ühinemistaotluse AKV-EÜ ministrite nõukogule, kes peab selle heaks kiitma.

4. Lõuna-Aafrika esitas taotluse läbivaadatud AKV-EÜ partnerluslepinguga ühinemiseks 23. novembril 2009.

5. On asjakohane määrata kindlaks Euroopa Liidu nimel AKV-EÜ ministrite nõukogus kõnealuse ühinemistaotluse suhtes võetav seisukoht,

ON VASTU VÕTNUD KÄESOLEVA OTSUSE:

Ainus artikkel

Euroopa Liit on seisukohal, et Lõuna-Aafrika Vabariigi ühinemine läbivaadatud AKV-EÜ partnerluslepinguga tuleks AKV-EÜ ministrite nõukogus heaks kiita vastavalt lisatud otsuse eelnõu tingimustele.

Kui AKV-EÜ ministrite nõukogu otsuse eelnõus tehakse vormilisi muudatusi, võib nendes kokku leppida, ilma et selleks peaks muutma käesoleva otsuse lisa.

Käesolev otsus on adresseeritud Euroopa Liidu esindajale AKV-EÜ ministrite nõukogus.

Brüssel, […]

Nõukogu nimel

eesistuja

LISA

Eelnõu:

AKV-EÜ ministrite nõukogu otsus, mis käsitleb Lõuna-Aafrika Vabariigi ühinemist läbivaadatud AKV-EÜ partnerluslepinguga

AKV-EÜ MINISTRITE NÕUKOGU,

võttes arvesse partnerluslepingut ühelt poolt Aafrika, Kariibi mere ja Vaikse ookeani piirkonna riikide rühma ning teiselt poolt Euroopa Ühenduse ja selle liikmesriikide vahel, millele on alla kirjutatud Beninis Cotonous 23. juunil 2000 ja mis on läbi vaadatud Luksemburgi Suurhertsogiriigis Luxembourgis 25. juunil 2005 (edaspidi „AKV-EÜ partnerlusleping“),[1] eriti selle artikli 94 lõiget 1,

ning arvestades järgmist:

6. Läbivaadatud AKV-EÜ partnerlusleping jõustus 1. juulil 2008 vastavalt selle artikli 93 lõikele 3.

7. Kuigi Lõuna-Aafrika kirjutas läbivaadatud AKV-EÜ partnerluslepingule 25. juunil 2005 alla, ei andnud ta artikli 93 lõike 4 kohaselt 30. juuniks 2009 kehtestatud tähtajaks hoiule oma ratifitseerimiskirja.

8. Läbivaadatud AKV-EÜ partnerluslepingu artiklis 94 on sätestatud, et riik peab esitama ühinemistaotluse AKV-EÜ ministrite nõukogule, kes peab selle heaks kiitma.

9. Lõuna-Aafrika esitas taotluse läbivaadatud AKV-EÜ partnerluslepinguga ühinemiseks 23. novembril 2009.

10. Partnerluslepingu raames loodud AKV-EÜ ministrite nõukogu võib vastavalt oma töökorrale kiita ühinemistaotluse heaks kirjaliku menetluse teel,

ON TEINUD JÄRGMISE OTSUSE:

Artikkel 1 Ühinemistaotluse heakskiitmine

Kiidetakse heaks Lõuna-Aafrika taotlus ühineda partnerluslepinguga ühelt poolt Aafrika, Kariibi mere ja Vaikse ookeani piirkonna riikide rühma ning teiselt poolt Euroopa Ühenduse ja selle liikmesriikide vahel, millele on alla kirjutatud Beninis Cotonous 23. juunil 2000 ja mis on läbi vaadatud Luksemburgi Suurhertsogiriigis Luxembourgis 25. juunil 2005.

Artikkel 2 Jõustumine

Käesolev otsus jõustub selle vastuvõtmisele järgneval päeval.

Brüssel, […]

AKV-EÜ ministrite nõukogu nimel

eesistuja

[1] ELT L 209, 11.8.2005; ELT L 287, 28.10.2005.